Oaveriessel

**Oaveriessel** (Nederlaands: *Overijssel*) is ne proveensie in t noordoostn van Nederlaand. De proveensie lig in t oostn van t laand. In t westn ligt Flevolaand, t Iesselmeer, n rivier n Iessel en de bearge van de Veluwe in de proveensie Gelderlaand. In t noordwestn greanst t an Freeslaand, in t noordn ligt de torfgebeedn van Dreante, in t noordoostn greanst t an Nedersaksn in Duutslaand, in t zuudoostn an Noordrien-Westfoaln in Duutslaand en in t zuudn lig n Achterhook in de proveensie Gelderlaand. Oaveriessel kan wördn verdeeld in n Kop van Oaveriessel, t Vechtdal, Sallaand en Tweante. In de proveensie sprekt de leu verschelnde dialektn van t Neersassies. De proveensie hef 1,196 miljoen inwonners (2025).

Plaatsn met stadsrechtn bint: Almelo, Blokziel, Dealdn, Deaventer, Deepn, Eanske, Gällemuun, Goor, Graffest, Gramsbeargn, Hardnbearg, Asselt, Kaampn, Oldnzel, Omn, Oatmörsken, Riesn, Steenwiek, Volnhove, Wilsum en Zwolle.

Eanske is de greutste stad met stadsrechtn, Grafhörst in de gemeante Kaampn hef ok disse rechtn, mer is feitelik ne boerschop. Hengel is t greutste doarp van de proveensie. De heufdstad is Zwolle.

## Geografie
Oaveriessel besteet oet zaandgroondn, dee deurkruust wördt duur rivierkes en bekskes, allenig nich in t noordwestn, woar vuural polders en plasn te veendn bint.

**Belangrieke riviern** bint de Iessel laangs de greanze met Gelderlaand, t Zwarte Water doarboavn, de Vechte dee van Duutslaand noar Zwolle löp, de Regge tusken Sallaand en Tweante, de Deenkel in t oostn van Tweante en de Reest laangs de greanze met Dreante.

**Belangrieke [[Knoal (woaterweg)|kanaaln]]** bint t Tweantekanaal (Zutfen-Almelo/Hengel-Eanske) en t Oaveriessels kanaal (Almelo-De Haandrik).

## Geschiedenis

n Naam Oaveriessel wördn vuur t eerst neumd in 1528. Doarvuur wördn t gebeed Oaversticht neumd. Dit gebeed wördn bestuurd vanoet t bisdom Uutrech, ok wal t Sticht neumd. t Oaversticht bestun oet n laand van Volnhove, Sallaand, Tweante en ok Dreante.
In 1528 gaf de bisschop van Uutrech t Sticht Uutrech en t Oaversticht an keizer Karel V van t Healige Roomse Riek. Disn keizer wördn doarmet heer van Oaveriessel. Doaroet kwam n naam *heerlikheid Oaveriessel*
De staatn van Oaveriessel wördn vörmd duur de Haanzesteedn Deavnter, Kaampn en Zwolle en de ridderschopn van Sallaand, Tweante en Volnhove.

t Gewest, dat vanof de opstaand teagn Philips II deel oetmaakn van de Republiek van de Zeuvn Verenigde Nederlaandn, wördn bestuurd duur de börgermeisters van de grote steedn en de leedn van de ridderschopn. Noa de korte bezetting (1672-1674) duur de bisschop van Meunster hebt de stadhoalders meer macht kreagn. In 1795, doo as de Bataafse Republiek wördn opricht, wördn Oaveriessel tehope met deeln van Gelderlaand, Dreante en Freeslaand t Departemeant van de Olde Iessel. De oalde proveensiegreanzn bint in 1801 wier hersteld.

## Bestuur

### Proveensiale Staatn
De Proveensiale Staatn, t algemene bestuur van de proveensie, besteet oet 47 leedn dee alle veer joar in meert koazn wördt.

### Gedeputeerde Staatn
t Dagelikse bestuur is t kollege van Gedeputeerde Staatn.

De proveensie Oaveriessel hef ses gedeputeerdn van: BBB, VVD, GL, PvdA en SGP. De regering van t laand hef Andries Heidema (CU) as Kommissoaris van de Könning ansteld.

Gedeputeerdn:
* Liesbeth Grijsen - BBB
* Maurits von Martels - BBB
* Erwin Hoogland - VVD
* Martijn Dadema - GL
* Tijs de Bree - PvdA
* Gert Harm ten Bolscher - SGP

## Gemeantes

Noa de gemeantelike herindeling van 1 januari 2001 is t getal an gemeantes ofnömn töt 26. Op 1 januari 2005 wördn Deavnter en Batem biej mekaar trökn töt Deavnter. Seend dee tied bint er 25 gemeantes.

## Radio, tilvisie en drukweark
De radio- en tilvisie-omroep RTV Oost döt seend 1992 (van 1988 töt 1992 was dit Radio Oost) 24-uurs niejs, kultuur en vermaak oetzeandn vuur de proveensie Oaveriessel. t Was de eerste strekomroep in Nederlaand dee met tilvisie-oetzeandingn begun.

Belangrieke kraantn vuur de proveensie bint de Stentor en de Twentsche Courant Tubantia, ok wa n Baants en n Tub neumd.

## Wus ie det...
In de Amerikaanse staot Michigan lig de gemiente Overisel Township, enuumd naor Oaveriessel deur emigraanten van de Nederlaanse pervincie.

## Verwiezingen


## Oetgoande verwiezingen
* Webstie van de proveensie ''Oaveriessel''
* Bestuurlike webstie van de proveensie ''Oaveriessel''
* Overijssel, Plaatsengids
* Statistieken provincie Overijssel, AlleCijfers